Kirkkonummen kaapelitorni

Kirkkonummen (uusi) kaapelitorni on 185 metriä korkea torni, jonka kaapelivalmistaja Prysmian Group rakentaa Pikkalan teollisuusalueelle Kirkkonummelle. Siitä tulee valmistuessaan Suomen korkein rakennus. Tornin on tarkoitus valmistua vuonna 2024.

Määritelmä ja käyttötarkoitus 
Torni luokitellaan rakennukseksi, sillä se on erillinen, sijaintipaikalleen kiinteästi rakennettu ja omalla sisäänkäynnillä varustettu rakennelma, joka sisältää eri toimintoihin tarkoitettua, katettua ja ulkoseinin eristettyä tilaa. Monia muita teollisuuskäytön rakennelmia, kuten savupiippuja, mastoja ja nostureja ei tästä syystä luokitella rakennuksiksi. Tornin pääasiallinen käyttötarkoitus on merikaapelien valmistus, ja sen huipulle tulee lisäksi yrityksen koulutus- ja neuvottelutiloja, jotka lähtökohtaisesti eivät ole yleisölle avoimia.

Tornia tarvitaan suurjännitteisten kaapelien pinnoitukseen eli vulkanointiin, joka on tehtävä pystysuorassa. Mitä korkeampi tuotantotorni on, sitä pidempiä yhtenäisiä kaapeleita voidaan tuottaa. Alueella sijaitsee vanha 75 metriä korkea torni, joka valmistui vuonna 1974. Prysmian on kertonut tehtaan 100 miljoonan euron laajennushankkeen tuovan 100–120 uutta työpaikkaa, ja kasvattavan kaapeleiden tuotantokapasiteettia 400 kilometriä vuodessa.

Rakennuslupa ja valitukset 
Prysmian Group haki kaapelitornille rakennuslupaa marraskuussa 2022, ja Kirkkonummen rakennus- ja ympäristölautakunta hyväksyi sen tammikuussa 2023. Rakennustöiden odotetaan käynnistyvän heti. Rakennuslupa määrittää monen muun asian ohella, että tornin värin tulee olla harmaa, jotta se sopii ympäristöönsä ja profiloituu selkeästi teollisuusrakennukseksi. Huipulle tulevien yhtiön kylttien täytyy olla myös maltillisia, eikä niitä saa valaista.

Helsingin hallinto-oikeus hylkäsi vuoden 2023 maaliskuussa kaksi valitusta rakennusluvasta. Valitukset liittyivät tornin korkeuteen. Lupahakemukseen liittyvän selvityksen mukaan tornin korkeus on perusteltua tuotantoprosessin sitä vaatiessa. Prysmian aikoo rakentaa tornin nopeaan tahtiin, ja on ilmoittanut antavansa Kirkkonummen kunnalle 2 miljoonan euron vakuuden siltä varalta, että rakennuslupa lopulta hylättäisiinkin.

Lähteet 

Kirkkonummen rakennukset ja rakennelmat
Rakenteilla olevat rakennukset ja rakennelmat
Suomen teollisuusrakennukset
Suomen tornit